CELEX: 
Language: mt
Date: 2006-06-13 00:00:00
Title: Deċiżjoni tal-Kunsill tat- 3 ta’ Marzu 2005 dwar il-konklużjoni ta' Ftehim bejn il-Komunità Ewropea u l-Gvern tar-Repubblika Soċjalista tal-Vjetnam dwar l-aċċess għas-suq

13.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               249
            
         DEĊIŻJONI TAL-KUNSILL
   tat-3 ta’ Marzu 2005
   dwar il-konklużjoni ta' Ftehim bejn il-Komunità Ewropea u l-Gvern tar-Repubblika Soċjalista tal-Vjetnam dwar l-aċċess għas-suq
   (2005/244/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu flimkien ma’ l-ewwel subparagrafu ta’ l-Artikolu 300 (2) tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Il-Kummissjoni nnegozjat f’isem il-Komunità Ftehim bilaterali dwar l-implimentazzjoni antiċipata ta’ l-impenji fir-rigward ta’ l-aċċess għas-suq marbuta ma' l-adeżjoni tal-Vjetnam mal-World Trade Organisation (WTO).
            
         
               (2)
            
            
               Il-Ftehim ġie inizjalat fit-3 ta’ Diċembru 2004.
            
         
               (3)
            
            
               Huwa meħtieġ li l-Ftehim, li sejjer ikun ta' natura temporanja u ta' għamla sui generis, jidħol fis-seħħ malajr kemm jista' jkun sabiex ikun effettiv. Il-konklużjoni tal-Ftehim ma tolqot bl-ebda mod id-diviżjoni ta' kompetenzi bejn il-Komunità u l-Istati Membri tagħha, skond il-liġi Komunitarja kif interpretata mill-Qorti tal-Ġustizzja.
            
         
               (4)
            
            
               Il-Ftehim għandu jiġi approvat f’isem il-Komunità,
            
         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u l-Gvern tar-Repubblika Soċjalista tal-Vjetnam dwar l-aċċess għas-suq huwa b'dan approvat f’isem il-Komunità.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina l-persuna mogħtija s-setgħa li tiffirma l-Ftehim sabiex torbot il-Komunità.
   Artikolu 3
   Il-Kummissjoni għandha, konformement mal-proċedura msemmija fl-Artikolu 17 tar-Regolament tal-Kunsill (KEE) Nru. 3030/93 tat-12 ta’ Ottubru 1993 dwar regoli komuni għall-importazzjoni ta’ ċerti prodotti tat-tessuti minn pajjiżi terzi (1), tadotta l-miżura prevista fl-ewwel paragrafu ta' l-Artikolu 5 tal-Ftehim, li tikkonsisti fl-applikazzjoni mill-ġdid tal-kwoti fuq it-tessuti u l-ilbies fil-każ li l-Vjetnam jonqos milli jwettaq l-obbligazzjonijiet tiegħu taħt l-Artikoli 2, 3 u 4 tal-Ftehim u l-paragrafu 9 tal-Ftehim f'forma ta’ Skambju ta’ Ittri, inizjalat fil-15 ta’ Frar 2003.
   Id-dispożizzjonijiet ta’ din id-Deċiżjoni li japprovaw il-Ftehim għandhom jipprevalixxu fuq ir-Regolament (KEE) Nru. 3030/93 sa fejn tkun konċernata l-istess materja.
   
      Magħmula fi Brussell, nhar it-3 ta’ Marzu 2005.
      
         
            Għall-Kunsill
         
         
            Il-President
         
         F. BILTGEN
      
   
   
      (1)  ĠU L 275, 8.11.1993, p. 1. Regolament kif l-aħħar emendat bir-Regolament (KE) Nru. 1627/2004 (ĠU L 374, 22.12.2004, p. 1).
   
      FTEHIM
      bejn il-komunità Ewropea u l-Gvern tar-Repubblika Soċjalista tal-Vjetnam dwar l-aċċess għas-suq
      IL-KOMUNITÀ EWROPEA
      u
      L-GVERN TAR-REPUBBLIKA SOĊJALISTA TAL-VJETNAM
      (minn hawn ’il quddiem imsemmija kollettivament bħala l-“Partijiet” u individwalment bħala l-“Parti”),
      JIRRIKONOXXU l-importanza tal-kordinazzjoni u t-tisħiħ tal-ħbiberija, koperazzjoni u interazzjoni bejn ir-Repubblika Soċjalista tal-Vjetnam u l-Komunità Ewropea; u
      JIXTIEQU jiżviluppaw u jwessgħu r-relazzjonijiet ta' kummerċ u ta’ investiment bejn ir-Repubblika Soċjalista tal-Vjetnam u l-Komunità Ewropea;
      FTEHMU KIF ĠEJ:
      Artikolu 1
      Mill-1 ta’ Jannar 2005, il-Komunità Ewropea għandha tissospendi, bil-għan li jiġu eliminati, l-kwoti fuq it-tessuti u l-ilbies imposti fuq ir-Repubblika Soċjalista tal-Vjetnam.
      Artikolu 2
      Mill-1 ta’ Jannar 2005, ir-Repubblika Soċjalista tal-Vjetnam għandha:
      
                  —
               
               
                  Tapplika t-tariffi għall-ilbies, drappijiet u oġġetti manifatturati, u għall-fibri fil-livelli li l-Vjetnam huwa mpenjat li japplika skond il-Ftehim dwar il-kummerċ fit-tessuti u l-ilbies u miżuri oħrajn ta' ftuħ tas-suq inizjalat f’Hanoi fil-15 ta’ Frar 2003 (1),
               
            
                  —
               
               
                  Tapplika rata tariffarja ta’ 5 % għal yarns,
               
            
                  —
               
               
                  Tapplika rata tariffarja ta’ 65 % għal inbejjed u spirti,
               
            
                  —
               
               
                  Tagħti lil investituri u fornituri ta' servizzi mill-Komunità Ewropea trattament mhux inqas favorevoli minn dak mogħti lill-investituri u fornituri ta' servizzi mill-Istati Uniti kif previst fil-Kapitoli dwar l-Investiment u l-Kummerċ fis-Servizzi tal-Ftehim Kummerċjali Bilaterali bejn ir-Repubblika Soċjalista tal-Vjetnam u l-Istati Uniti ta' l-Amerika u l-Annessi pertinenti tiegħu,
               
            
                  —
               
               
                  Tippermetti operaturi mill-Komunità Ewropea jinvestu fil-produzzjoni tas-siment u tal-clinker, soġġett għar-regolamenti applikati f’dan is-settur fil-Vjetnam. Dawn ir-regolamenti mhumiex diskriminatorji,
               
            
                  —
               
               
                  Tippermetti investituri mill-Komunità Ewropea fis-settur tat-telekomunikazzjonijiet, li bħalissa joperaw taħt Kuntratti ta' Koperazzjoni Kummerċjali ma' operaturi Vjetnamiti, li jkollhom il-possibbiltà li jġeddu l-arranġamenti attwali jew li jikkonvertuhom f’forma oħra ta’ stabbiliment b’kondizzjonjiet mhux inqas favorevoli minn dawk li jgawdu bħalissa, b’mod konformi ma’ l-arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Telimina r-restrizzjonijiet fuq il-klijenti li lilhom fornituri mill-Komunità Ewropea, li bħalissa qed joperaw fil-Vjetnam, qegħdin jipprovdu servizzi informatiċi, servizzi ta’ kostruzzjoni, servizzi ta' inġinerija, ta' inġinerija integrata, ta' arkitettura u servizzi urbanistiċi,
               
            
                  —
               
               
                  Tikkunsidra li tagħti liċenzji, fuq bażi ta’ każ b’każ u taħt kondizzjonijiet stabbiliti fl-Arranġament tal-WTO inizjalat mill-Vjetnam u l-Komunità Ewropea fid-9 ta’ Ottubru 2004, lil operaturi mill-Komunità Ewropea sabiex jistabbilixxu impriżi b'sidien 100 % Komunitarji fil-Vjetnam li jipprovdu servizzi informatiċi, servizzi ta’ kostruzzjoni, servizzi ta' inġinerija, ta' inġinerija integrata, ta' arkitettura u servizzi urbanistiċi mingħajr restrizzjonijiet fuq il-klijenti li lilhom dawn is-servizzi jkunu pprovduti,
               
            
                  —
               
               
                  Tippermetti 04 (erbgħa) impriżi farmaċewtiċi mill-Komunità Ewropea li jwettqu l-manifattura bi ħlas fil-Vjetnam mingħajr trasferiment ta’ liċenzji u fl-istess waqt iżommu l-awtorizzazzjoni tagħhom sabiex jikkummerċjalizzaw il-prodotti importati,
               
            
                  —
               
               
                  Tippermetti kumpanniji mill-Komunità Ewropea li jistabbilixxu impriżi bi sħab ma’ soċji Vjetnamiti, mingħajr limitazzjoni fuq il-kontribuzzjoni tal-kapital mill-Unjoni Ewropea, sabiex jinvestu fil-kostruzzjoni ta’ binjiet ta' uffiċċji u appartamenti għall-bejgħ u għall-kiri, soġġett għal-liġijiet u r-regolamenti tal-Vjetnam dwar il-bejgħ u l-kiri ta’ proprjetà.
               
            Artikolu 3
      Mhux iktar tard mill-31 ta’ Marzu 2005, ir-Repubblika Soċjalista tal-Vjetnam għandha:
      
                  —
               
               
                  Tagħti lil distributur 01 (wieħed) mill-Komunità Ewropea liċenzja sabiex jistabbilixxi impriża b'sidien 100 % Komunitarji fil-Vjetnam, soġġett għall-kondizzjonijiet previsti fl-Arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Tagħti lil assiguratur 01 (wieħed) mill-Komunità Ewropea liċenzja sabiex jopera fis-settur ta’ l-assigurazzjoni fuq il-ħajja fil-Vjetnam,
               
            
                  —
               
               
                  Tippermetti impriżi bi sħab b’kontribuzzjoni ta’ kapital ta’ 51 % minn kumpanniji marittimi mill-Komunità Ewropea, u tippermetti kumpannija marittima 01 (waħda) mill-Komunità Ewropea sabiex tistabbilixxi impriża b'investiment 100 % Komunitarju fil-Vjetnam sabiex twettaq l-attivitajiet marittimi tagħha, taħt il-kondizzjonjiet previsti fl-Arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Tagħti lil fornitur 01 (wieħed) ta’ servizzi mill-Komunità Ewropea liċenzja sabiex jipprovdi servizzi ta’ sistemi kompjuterizzati ta’ prenotazzjoni fil-Vjetnam, taħt il-kondizzjonjiet previsti fl-Arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Tagħti kwota tariffarja għall-importazzjoni ta’ 3 500 unità ta’ Completely Built Units (CBU) ta’ muturi jew scooters ta' oriġini mill-Komunità Ewropea ta’ 70 % tar-rata tariffarja attwali. Għall-inqas 50 % ta’ dawn il-kwoti għandhom ikunu allokati lil aġenti u distributuri Vjetnamiti debitament awtorizzati minn manifatturi mill-Komunità Ewropea.
               
            Artikolu 4
      Ir-Repubblika Soċjalista tal-Vjetnam għandha:
      
                  —
               
               
                  Tagħti lill-investituri mill-Komunità Ewropea trattament mhux inqas favorevoli minn dak mogħti lil investituri Ġappuniżi kif previst fil-Ftehim ta’ Investiment Bilaterali (BIT) bejn ir-Repubblika Soċjalista tal-Vjetanm u l-Ġappun, mad-dħul fis-seħħ ta’ l-imsemmi Ftehim,
               
            
                  —
               
               
                  Fl-2005 u fl-2006, tagħti 03 (tliet) liċenzji lil fornituri mill-Komunità Ewropea ta’ servizzi ambjentali sabiex joperaw fil-Vjetnam bħala impriżi b'sidien 100 % Komunitarji, għall-forniment ta’ serivizzi ambjentali, barra servizzi ta’ stimi ta’ impatt ambjentali, soġġett għall-ambitu ta’ l-attivitajiet u għall-kondizzjonijiet previsti fl-Arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Tippermetti distributuri mill-Komunità Ewropea, li joperaw legalment fil-Vjetnam, jiftħu 04 (erba’) azjendi kummerċjali oħra fl-2005 u 02 (żewġ) azjendi kummerċjali addizzjonali fl-2006,
               
            
                  —
               
               
                  Tagħti lil distributur 01 (wieħed) mill-Komunità Ewropea liċenzja sabiex jopera fil-Vjetnam bħala impriża b'sidien 100 % Komunitarji fil-Vjetnam fl-2006, bla ħsara għall-kondizzjonijiet previsti fl-Arranġament tal-WTO inizjalat mill-Vjetnam u mill-Komunità Ewropea fid-9 ta’ Ottubru 2004,
               
            
                  —
               
               
                  Tnaqqas il-lista ta’ molekuli pprojbiti għal 5–7 molekuli sa mhux iktar tard minn Diċembru 2004, u tabolixxi din il-lista fir-rigward tal-Komunità Ewropea sa mhux iktar tard mill-31 ta’ Diċembru 2005.
               
            Artikolu 5
      Il-Komunità Ewropea tista’ tapplika mill-ġdid il-kwoti fuq tessuti u lbies fil-livell tal-kwantita totali ta’ kwoti fuq tessuti u lbies konċessi mill-Komunità Ewropea lill-Vjetnam fl-2004, miżjuda bir-rati ta’ l-inkrement annwali previsti fl-Arranġament dwar il-kummerċ fit-tessuti u l-ilbies u miżuri oħra ta' ftuħ tas-suq inizjalat f’Hanoi fil-15 ta’ Frar 2003, fil-każ li l-Vjetnam jonqos milli jwettaq xi obbligazzjoni minn dawk kontenuti fl-Artikoli 2, 3 u 4 ta’ dan il-Ftehim jew fil-paragrafu 9 tal-Ftehim ta’ l-2003 ċitat hawn fuq.
      Fil-każ li l-Komunità Ewropea tonqos milli twettaq l-obbligazzjonijiet tagħha taħt l-Artikolu 1 ta’ dan il-Ftehim jew fil-paragrafu 9 tal-Ftehim dwar il-kummerċ fit-tessuti u l-ilbies u miżuri oħra ta’ ftuħ tas-suq inizjalat f’Hanoi fil-15 ta’ Frar 2003, il-Vjetnam jista’ jissospendi l-applikazzjoni ta’ l-impenji tiegħu taħt l-Artikoli 2, 3 u 4 ta’ dan il-Ftehim.
      Artikolu 6
      Dan il-Ftehim għandu jidħol fis-seħħ ma’ l-iskambju ta’ notifiki bil-miktub mill-Partijiet tal-kompletament tal-proċeduri interni rispettivi tagħhom għal dak l-għan.
      Kull Parti tista’ fi kwalunkwe żmien tipproponi modifiki għal dan il-Ftehim jew tħassru, bil-kondizzjoni li jingħata avviż ta’ almenu sitt xhur. Fil-każ ta' tħassir, il-Ftehim għandu jiġi fi tmiemu ma’ l-iskadenza tal-perjodu ta’ l-avviż.
      Dan il-Ftehim għandu jiskadi fid-data ta’ l-adeżjoni tal-Vjetnam mal-WTO.
      Il-Partijiet għandhom jagħmlu ħilithom sabiex jikkompletaw il-proċeduri interni rispettivi tagħhom bil-ħsieb li jimplimentaw dan il-Ftehim sal-31 ta’ Diċembru 2004.
      Artikolu 7
      Dan il-Ftehim għandu jiġi mfassal b'mod duplikat biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Isvediż, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bis-Slovakk, bis-Sloven, bit-Taljan, bl-Ungeriż, u bil-Vjetnamit, b'kull wieħed minn dawn it-testi ugwalment awtentiku.
      
         
            
               Magħmul, f'. Għall-Komunità Ewropea
            
         
         
            
               Għall-Gvern tar-Repubblika Soċjalista tal-Vjetnam
            
         
      
      
         (1)  Pubblikat fil-Ġurnal Uffiċjali ta’ l-Unjoni Ewropea L 152/42 datat 26.6.2003 bħala “Ftehim f'forma ta’ Skambju ta’ Ittri li jemenda l-Ftehim bejn il-Komunità Ewropea u r-Repubblika Soċjalista tal-Vjetnam dwar il-kummerċ fit-tessuti u fil-prodotti ta' l-ilbies u miżuri oħra ta’ ftuħ tas-suq, kif l-aħħar emendat bil-Ftehim f'forma ta’ Skambju ta' Ittri inizjalat fil-31 ta' Marzu 2000”.